Správa o činnosti DHZ Košolná za rok 2022

1) Odborná príprava, školenia, výcvik

a. Zaradenie DHZ Košolná do Plánu plošného rozmiestnenia síl a prostriedkov

V roku 2022 sme boli v rámci Plánu plošného rozmiestnenia síl a prostriedkov zaradení v kategórii B. Pre rok 2023 sme taktiež podali žiadosť o zaradenie do B kategórie. Ako organizácia zaradená do B kategórie sme získali v tomto roku dotácie z MVSR vo výške 3 000 euro. V roku 2022 sme tieto dotácie použili na nákup ochranných prostriedkov – oblečenia, rukavíc, opaskov. Kúpili sme nabíjačky na vysielačky a svetlá z hasičského auta aby bolo možné nabíjať ich mimo auta, kúpili sme aj nábytok do hasičskej zbrojnice.
b. Školenia členov DHZ Košolná

V roku 2022 nám pribudol vodič hasičského auta - jeden náš člen absolvoval lekárske testy na vedenie vozidiel s právom prednosti v jazde. Aktuálne máme troch vodičov hasičského auta.
c. Hasičský výcvik
V tomto roku neboli zo strany okrskov, okresu ani HaZZ organizované žiadne spoločné taktické cvičenia. Vykonali sme jedno miestne taktické cvičenie - hasenie prístavby rodinného domu. Cvičenie bolo zamerané na zlepšenie spolupráce a komunikácie počas zásahu. Počas cvičenia prebiehala komunikácia a riadenie členov zásahového tímu cez vysielačky. V rámci cvičenia bol vykonaný simulovaný zásah na požiar prístavby rodinného domu. Boli nasadené dva „D“ prúdy z hasičského auta Iveco Daily. Počas zásahu bolo vytvorené dopĺňanie auta vodou z miestnej vodovodnej siete.

Na jeseň sme sa zúčastnili okresného IMZ v Bohdanovciach.

2) Prevencia pred požiarmi, praktická činnosť pri likvidácii požiarov a živelných udalostí
a. Prevencia
V roku 2022 sme nevykonali preventívne prehliadky objektov, ktoré nie sú v pôsobnosti Okresného riaditeľstva HaZZ Trnava a nebytových priestorov rodinných domov.  
V rámci prevencie boli odvysielané rozhlasové relácie a oznamy o zvýšenom požiarnom nebezpečenstve a prezentovali sme materiály o protipožiarnej ochrane na informačnej tabuli DHZ Košolná. 

b. Výjazdy k požiarom a živelným udalostiam
V roku 2022 bol v našej obci jeden požiar. Išlo o požiar polí s obilím. Celkovo boli požiarom zasiahnuté tri polia s obilím a v ohrození požiaru boli tri rodinné domy. O veľkosti požiaru svedčí aj množstvo nasadenej techniky a ľudí. Na hasení sa zúčastnilo približne 15 kusov techniky a 35 hasičov. Zasahovali profesionálni aj dobrovoľní hasiči. Uhasenie požiaru trvalo 5 hodín.
DHZO Košolná sa zúčastnil hasenia požiaru a po uhasení požiaru vykonával dozor na mieste požiaru. V priebehu nasledujúcich dvoch dní vykonával kontrolu miesta požiaru a hasenie tlejúcich zvyškov najmä kríkov. V rámci kontroly miesta požiaru a dohášania lokálnych tlejúcich zvyškov sme spotrebovali štyri nádrže vody.

3) Práca s mládežou, hasičský šport

a. hasičský šport
V športovej oblasti sme v tomto roku nemali zastúpenie na súťažiach. Chlapci – členovia súťažného družstva končili stredné školy a sústredili sa na maturity a prijímacie skúšky na vysoké školy. 
b. práca s mládežou
Na konci leta sme po dvoch rokoch opäť zorganizovali akciu pre deti Hasiči deťom. Pre deti sme pripravili zábavné disciplíny, disciplíny s hasičskou tématikou aj súťažnú disciplínu. Zásahový tím DHZO Košolná predviedol ukážku požiarneho zásahu. Na akcii sme privítali aj členky Lukostreleckého klubu zo Suchej nad Parnou. Dievčatá predviedli streľbu zo športových olympijských lukov a v spolupráci s lukostreleckým klubom sme pripravili stanovisko lukostreľby. Pre deti bol k dispozícii skákací hrad, občerstvenie a opekačka.

4) Činnosť v obci, akcie a aktivity DHZ, verejnoprospešné práce

a. akcie a aktivity DHZ Košolná

DHZ Košolná organizoval v tomto roku len jednu zo svojich akcií pre občanov – Hasiči deťom. V budúcom roku by sme chceli zorganizovať ples a pokračovať s akciami pre deti.

b. verejnoprospešné práce

V oblasti verejnoprospešných prác sme v tomto roku neboli požiadaní o spoluprácu.
5) Starostlivosť o techniku a pridelené priestory
a. technika
V oblasti starostlivosti o zásahovú techniku sme v tomto roku riešili len bežnú – prevádzkovú údržbu techniky. Boli vykonávané kondičné jazdy, kontroly a preskúšanie techniky, čistenie, premazanie a zazimovanie techniky. Hasičské auto Iveco Daily bolo na predpísanej garančnej kontrole v autorizovanom servise. 
b. pridelené priestory
Aj v roku 2022 sme sa venovali prestavbe Hasičskej zbrojnice. Podarilo sa úplne dokončiť interiér školiacej miestnosti vrátane zariadenia nábytkom a sociálne zázemie. Vo vnútri je prestavba ukončená na 100%, vonku zostáva dorobiť most do druhej garáže a oplotenie. Úplné presťahovanie a uvoľnenie budovy starej školy bude na jar 2023.
6) Členská základňa
V tomto roku sme v rámci organizácie prehodnocovali stav členskej základne a následne navrhli na vyradenie 5 členov. Keďže ani jeden z členov navrhnutých na vyradenie neprejavil záujem zotrvať v organizácii boli títo členovia k 30.6.2022 vyradení. Popri nich sme sa museli nedobrovoľne rozlúčiť ešte s jedným z našich členov. Na jeseň nás vo veku 75 rokov opustil náš dlhoročný člen Jozef Viskupič. 

Počet členov:
30
Muži:

27                        Ženy:

3
Prijatí:
0                          Vyradení:
6
Záverečné zhodnotenie činnosti
Rok 2022 bol pre nás pozitívny hneď v niekoľkých oblastiach. Po dvoch rokoch sme urobili akciu pre deti Hasiči deťom (dva roky sme nerobili žiadne verejné akcie kvôli Covidu), bola ukončená prestavba Hasičskej zbrojnice a zvládli sme svoju úlohu pri požiari v našej obci. Teší ma stúpajúca úroveň zvládania úloh našich členov počas cvičení, či zásahu. Na druhej strane na mrzí, že to môžem povedať len o úzkej skupine ľudí. Naďalej platí, že nami organizovaných akcií sa zúčastňujú stále tí istí ľudia. Takže ako každý rok aj teraz veľké ďakujem všetkým členom, ktorí dlhodobo aktívne zabezpečujú chod našej organizácie a sú oporami v každom čase. Bol by som rád, aby aj ostatní členovia prispeli svojou troškou a zvládli by sme toho ďaleko viac. Zvlášť by som chcel apelovať na našich najmladších členov – členov nášho úspešného súťažného družstva dorastu aby po prekročení prahu dospelosti pokračovali v našej organizácii a venovali sa už aj vážnejším a zodpovednejším aktivitám.
Na záver by som sa chcel poďakovať starostovi a pracovníkom Obecného úradu za spoluprácu pri zabezpečovaní všetkých potrebných záležitostí ohľadom prestavby Hasičskej zbrojnice a fungovania našej organizácie. 

